
Protonbesugárzás hatása miogén sejtek sejtélettani folyamataira

Kulcsszavak: vázizom, besugárzás, proliferáció, differenciáció, Piezo1
A hosszútávú űrutazás számos egészségügyi kérdést vet fel, ezek egyike a kozmikus sugárzás
és annak hatása az élő szervezetre. Kísérleteink célpontja a plazmamembránban elhelyezkedő
Piezo-1 mechanoszenzitív, nem specifikus kationcsatorna, amely a sejtmembrán mechanikai
ingere (nyomás, feszülés) hatására megnyílik, lehetővé téve elsősorban a kalciumionok
beáramlását. A sugárzás sejtmembránra és mechanikus ingerek érzékelésre gyakorolt hatását
eddig még nem vizsgálták vázizomeredetű sejteken, így kísérleteinkben ezen vizsgálatok
beállítását és kivitelezését indítottuk el.
A kozmikus sugárzás szimulálására miogén eredetű C2C12 sejteket kis, közepes és nagy
dózisú protonbesugárzásnak vetettük alá, majd megvizsgáltuk a besugarazott sejtek
életképességét és differenciációját immuncitokémiai jelölést követő konfokális mikroszkópos
vizsgálat segítségével. A Piezo1 intracelluláris elhelyezkedését is vizsgáltuk a differenciáció
során. Yoda1 (Piezo-1 agonista) hatására kialakuló kalciumtranzienseket ratiometrikus
kalciumérzékeny Fura-2 festékkel feltöltött sejteken mértünk, emellett feltérképeztük a sejtek
membránfluiditásának, polarizáltságának, dipólpotenciáljának és rigiditásának változásait.
Eredményeink arra utalnak, hogy a proton besugárzás csökkenti a sejtek életképességét; adott
számú látótérben meghatározott átlagos sejtszám csökkent a besugárzási dózis növekedésével.
A differenciáció vizsgálata során hasonló eredményt kaptunk, a miotubulusokban lévő magok
aránya csökkent, tehát romlott a sejtek differenciációs képessége. A differenciáció során
megváltozott a Piezo1 intracelluláris mintázata is, a mag területén emelkedett a fluoreszcens
jel intenzitása. A besugarazott sejteken mért Yoda1-indukált kalciumtranziensek nagyobbak
voltak, annak ellenére, hogy a sejtek membránja merevebbé vált, amelyre az általános
polarizáció és dipólpotenciál növekedéséből következtethetünk.
Eredményeink alapján feltételezzük, hogy a Piezo1 élettani szerepe sokkal összetettebb lehet
a sejtválaszok szabályozásában, mint egy egyszerű ioncsatornáé. A Piezo1 csatornák
működésének megértése a miogenezis során segíthet olyan stratégiák kidolgozásában,
amelyek mérsékelik az izomvesztést, és javítják a hosszú távú űrutazások kivitelezhetőségét.



